
                                     RAPORT

asupra  propunerii legislative pentru modificarea Legii nr.112 din 25/11/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului  

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea Legii nr.112 din 25/11/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, trimisă cu adresa nr.Pl-x 684 din 4 noiembrie 2008 şi  înregistrată cu nr. 31/1064 din 7 noiembrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 29 octombrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.504 din 29.04.2008, a avizat favorabil  propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.1314 din 03.06.2008, nu  susţine adoptarea acestei iniţiative legislative.
              Propunerea legislativă are ca obiect de reglementare modificarea legii nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, în sensul dobândirii dreptului de proprietate asupra terenurilor agricole din intravilan aferente locuinţelor, inclusiv grădini, odată cu dobândirea dreptului de proprietate asupra imobilelor restituite în natură foştilor proprietari sau a cumpărării de către chiriaşi, precum şi înscrierea acestui drept în cartea funciară prin care s-a transmis dreptul de proprietate asupra imobilelor.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 februarie        2009. La lucrările Comisiei a fost prezentă, în calitate de invitat, doamna Ana Maria Valica – director la Agenţia Naţională pentru Restituirea Proprietăţii. 

              La dezbateri au fost prezenţi 18 deputaţi, din totalul de 25 membri ai Comisiei juridice, de disciplină şi imunităţi . 
             În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea Legii nr.112 din 25/11/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, din următoarele considerente: 
                         - Modalitatea prin care se propune dobândirea dreptului de proprietate asupra terenurilor poate avea efect retroactiv, contravenind astfel prevederilor art.15 alin.(2) din Constituţia României, republicată; 

                         - Terenurile în cauză pot face obiectul cererilor persoanelor îndreptăţite la restituirea în natură, conform Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989;

                         - Cu privire la propunerea de abrogare a art.26 alin.3 din Legea nr.112/1995 situaţia juridică a suprafeţelor de teren  la care se referă a fost reglementată de Legea nr.213/1998 privind proprietatea publică şi regimul acesteia. Astfel, proprietarii pot opta fie pentru acţiunea în revendicare de drept comun, care este imprescriptibilă, fie se pot prevala de dispoziţiile Legii nr.10/2001.

                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                                 Ioan TIMIŞ
Red.consilier, Cecilia Păduroiu

